b'\n_START_ARTICLE_\nVirusna hemoragi\xc4\x8dna mrzlica\n_START_SECTION_\nZnaki in simptomi\n_START_PARAGRAPH_\nMed znaki in simptomi virusnih hemoragi\xc4\x8dnih mrzlic so po definiciji krvavitve in vro\xc4\x8dina. _NEWLINE_Skupno vsem virusnim hemoragi\xc4\x8dnim mrzlicam so vpliv na \xc5\xa1tevilne organe in po\xc5\xa1kodbe krvnih \xc5\xbeil. Nekatere virusne hemoragi\xc4\x8dne mrzlice povzro\xc4\x8dajo blago obliko bolezni, medtem ko dolo\xc4\x8dene, na primer ebola ali marbur\xc5\xa1ka vro\xc4\x8dica, potekajo v zelo hudi obliki in lahko povzro\xc4\x8dijo smrt. Simptomi se lahko razlikujejo. Bolezen nastopi po kratki inkubacijski dobi, ki je redko dalj\xc5\xa1a od 21 dni. Za\xc4\x8detni simptomi so nezna\xc4\x8dilni in zajemajo vro\xc4\x8dino, utrujenost, vrtoglavico, bole\xc4\x8dine v mi\xc5\xa1icah, kosteh, sklepih, za prsnico in v \xc5\xberelu, glavobol, splo\xc5\xa1no oslabelost. Pri klini\xc4\x8dnem pregledu so obi\xc4\x8dajno vidne krvavitve v veznico, na ko\xc5\xbei pa je viden iuzpu\xc5\xa1\xc4\x8daj. Bolniki s hudo obliko bolezni lahko krvavijo v podko\xc5\xbeje, notranje organe ali iz telesnih odprtin. Krvavitve obi\xc4\x8dajno niso \xc5\xbeivljenjsko ogro\xc5\xbeajo\xc4\x8de. Pri hudih oblikah bolezni lahko pride tudi do \xc5\xa1oka, odpovedi ledvic in prizadetosti \xc5\xbeiv\xc4\x8devja s komo, delirijem in kr\xc4\x8di.'